AbeSAFAIDS Basungula Uhlelo Lokufundisa Abatsha Ngemizimba Yabo olweYoung4Real
abenhlanganiso le bathi kunengi ontanga alokhe besasilela kikho kundaba zolwazi oluphathelene lempilakahle kanye lokuba bayizwisise indlela imizimba yabo esebenza ngayo
HARARE — Abenhlanganiso ephathelane lokucubungula eze ngculaza eye Southern Africa HIV/Aids Information Dissemination Services ( SAFAIDS ) baqinisa inhlelo zabo zokutholisa ontanga labasakhulayo, ulwazi phezu kokuphathelene lendlela imizimba yabo esebenza ngayo kanye lempilakahle yabo ngaphansi kwenhlelo ze ‘Young4Real ’ zeminyaka emithathu ezizasungulwa ngomnyaka ozayo. Abe SAFAIDS laba baveze ukuba uhlelo lweminyaka emithathu luza ngemva kokuphume kuhlelo okufanayo oludonse okweminyaka emithathu edluleyo. Bathi bakunanzelela ukuba lokhe zikhona izikhexe kundaba zolwazi ontanga abalalo ngesikhathi kuqhutshwa uhlelo lwakuqala lwe Young4Real lapho abenhlanganiso le bekade bekhangela ontanga abahlala ezitaladeni, abasezikolweni zePrimary, Secondary kanye lezikolo zemfundo yaphezulu okubalisa ama University lama College. Unkosazana Janet Tatenda Bhila ngumsekeli kamqondisi obona ngezokuqoqwa kwenhlelo enhlanganisweni ye SAFAIDS. Kungxoxo loBhiya, emhlanganweni lentathelizindaba owenzelwe emahofisini eSAFAIDS eHarare ngoLwesithathu, uveze ukuba kunengi ontanga alokhe besasilela kikho kundaba zolwazi oluphathelene lempilakahle kanye lokuba bayizwisise indlela imizimba yabo esebenza ngayo ngoba engekho obatholisa lololwazi lemfundiso eyanelayo. Uthi uBhila, yikho okwenze abenhlanganiso yakhe baluqhubekisele phambili loluhlelo kodwa khathesi beluqondise kwabatholakala endaweni ezingafinyeleleki lula okubalisa abokholo lwesipositori,abaphatheke kumisebenzi yokwemba amatshe aligugu amakorokoza kanye lalabo abahlala emapulazini. Sebekunanzelele ukuba asala muva lamaqembu kundaba zokutholiswa ulwazi okusuka kube yingozi kundaba zezempilakahle nxa kukhangelwa udaba lokusabalala kwegciwane lengculaza. Wengeze u Bhula ethi bakunanzelele ukuphosisa kwabo ngesikhathi loluhlelo luqhutshwa yinhlanganiso yakhe kuminyaka emithathu edlule ngoba belugxile kakhulu emntwaneni oyinkazana, kuthiwa nguye osengozini yokudlwengulwa loba ukuhlukuluzwa okwedlula ongumfana. Abenhlanganiso yakhe bakunanzelele njalo njengenhlanganiso ukuba sezisanda indaba zabantwana abangabafana asebedlwengulwa loba ukuhlukuluzwa kanye lokuthandana labesifazane abadala kakhulu kulabo ama Sugar Mummies kumbe oCougar kutsho uBhula. Abe SAFAIDS bathi lanxa ilizwe lilemithetho emihle evikela uzulu engozini, udubo kuyikuba kayilandelwa ngendlela limithetho ekuphathiseni ukuba kufezeke lokho. Baveza njalo ukuba sikhona isidingo sokuba kube lokhe kukhulunywa ngalezi ndaba ukuphathisa laba abasakhulayo ukuze baluthole ulwazi phezu kwempilakahle yabo kanye lokuzwisisa ukuba isebenza kanjani imizimba yabo anduba bazivikele engozini yokuthola ingane besesebancane nxa kungamantombazana, imikhulane yengulamakwa, ingculaza kanye legciwane. Intanga ebikwa isengozini kakhulu yilabo abaleminyaka esukela kwelitshumi kusiya kwengamatshumi amabili lane ( 10 – 24 years ) kungakhathalekile ukuba ngowesilisa loba owesifazane. Lintanga isengozini yokuhlukuluzwa ngendlela ezehlukeneyo okubalisa ukudlwengulwa ngezizatho ezibalisa ukuba owenza lokho edinga ukusila, ukungena kundaba zothando labantu abadala kakhulu ngoba umuntu efuna ukuziphilisa, ukuswela ulwazi phezu kwezempilakahle ikakhulu kulabo abahlala ezitaladeni. Abe SAFAIDS bathi sesifikile isikhathi sokuba abazali bakwamukele ukuba abantwababo sebekusibanga sokuba bayaphatheka labo kundaba zemacansini,babacebise ngendlela eyiyo kanye lokubatholisa imfundiso efaneleyo bazi ukuzilondoloza baze bangene kundaba zemacansini sebabadala njalo ngemva kokutshada.